**Borneotreleopard** (*Neofelis diardi*), også kalt **sundalandtreleopard** eller **borneisk flekkete leopard** er en sky kattedyrart som holder til på Borneo og Sumatra. Linjene til *Neofelis diardi* og *Neofelis nebulosa* splittet trolig lag for omkring 1,4–2,86 millioner år siden, men førstnevnte ble ikke identifisert som en egen art før i 2007. Oppføring som en egen art støttes av flere nyere studier, blant annet av den danske forskeren *Per Christiansen*.

Beskrivelse
-----------

Som treleoparden på fastlandet er borneotreleoparden et mellomstort kattedyr med forholdsvis korte, kraftige ben, lang hale og formidable dolkeformede hoggtenner. Arten skiller seg imidlertid fra treleoparden gjennom å være gjennomgående noe større fysisk og ved å ha mørkere, mer regelmessige og mindre utflytende flekker i pelsen med skarpere kanter. Grunnfargen i pelsen er også noe mørkere og mer gyllen.

I størrelse kan den bli om lag 25 kg (maksimum 30 kg), noe som tilsvarer størrelsen på en liten leopard (*Panthera pardus*).

Selv om de to artene likner hverandre fysisk, tyder undersøkelser av DNA hos de to artene på at de skilte lag for 1,4–2,86 millioner år siden. Til sammenlikning har løve og tiger skilt lag for mindre enn 2 millioner år siden. Kanskje har populasjonene på Borneo og Sumatra (Sundaøyene) blitt adskilt fra fastlandspoppulasjonen ved at havet har steget noe.

Habitat og ernæring
-------------------

Borneotreleopard
Borneotreleoparden lever i tettvoksende tropisk regnskog og oppholder seg ofte oppe i greinverket på trærne. På Borneo finnes det anslagsvis mellom 5 000 og 11 000 av den. I tillegg finnes det mellom 3 000 og 7 000 av den på Sumatra.

Arten jakter aper, hjortedyr, svin og innimellom også fugler og reptiler, og er på toppen av næringskjeden.

Systematikk
-----------

Borneotreleoparden er svært lik sin nærmeste slektning på fastlandet i farger og levevis, men skiller seg fra den gjennom å være mørkere i utfargingen og gjennom skallens morfologi. Genetiske undersøkelser viser at de to artene er nesten like forskjellige som geparder, løver, tigere, jaguarer, pantere og leoparder er fra hverandre. Treleoparden som lever på Borneo og Sumatra i Indonesia fikk navnet sitt av forskere fra WWF (World Wide Fund for Nature) 4. mars 2007.

*Neofelis* betyr «ny katt». Navnet fikk slekten fordi treleopardene på mange måter ser ut som en krysning mellom et stort kattedyr (slekten *Panthera*) og de små kattedyrene (gruppen *Felinae*). Slektens svært lange hjørnetennene har fått mange forskere til å spekulere i om treleopardens nærmeste slektning ikke er de nålevende kattedyrene, men de utdødde sabeltannkattene. I dag regnes treleopardene som søstergruppen til de store kattedyrene, men det er mulig treleopardene er søstergruppa til både store og små kattedyr, eller endog søstergruppa til alle andre nålevende kattedyr.

Underarter
----------

Det er beskrevet to underarter. Forskere har antydet at disse splittet i to linjer for omkring 437 000 (30 000 - 845 000) år siden:

* *Neofelis diardi borneensis* på Borneo (Kalimantan, Indonesia og Sabah og Sarawak, Malaysia)
* *Neofelis diardi diardi* på Sumatra

Referanser
----------

1. ↑  Hearn, A. Sanderson, J. Ross, J. Wilting, A. & Sunarto, S. 2008. Neofelis diardi. In: IUCN 2009. IUCN Red List of Threatened Species. Version 2009.1.. Besøkt 18. juni 2009
2. ↑  Catherine Brahic: Island leopard revealed as unique species. New Scientist 15. mars 2007. Besøkt 2009-08-29.
3. 1 2 3 4  Andreas Wilting (Erstgutachter: Prof. Dr. K. E. Linsenmair. Zweitgutachter: Prof. Dr. H. Hofer). (2007-05). Phylogeography of clouded leopards (Neofelis nebulosa, Griffith 1821) and their ecology and distribution in Sabah, Malaysia. Diplomarbeit. Arkivert 27. september 2013 hos Wayback Machine. Besøkt 2013-09-22
4. ↑  Buckley-Beason, V. A. Johnson, W. E. Nash, W. G. Stanyon, R. Menninger, J. C. Driscoll, C. A. Howard, J. Bush, M. Page, J. E. Roelke, M. E. Stone, G. Martelli, P. P. Wen, C. Ling, L. Duraisingam, R. K. Lam, P. V. and O'Brien, S. J. 2006. Molecular Evidence for Species-Level Distinctions in Clouded Leopards. Current Biology 16: 2371-2376.
5. ↑  Wilting A. Buckley-Beason, V. A. Feldhaar, H. Gadau, J. O?Brien, S. J. and Linsenmair, S. E. 2007. Clouded leopard phylogeny revisited: support for species and subspecies recognition. Frontiers in Zoology 4: 15.
6. ↑  Per Christiansen. (2008). Species distinction and evolutionary differences in the clouded leopard (*Neofelis nebulosa*) and Diard's clouded leopard (*Neofelis diardi*). Journal of Mammalogy 89(6):1435-1446. 2008. doi: 10.1644/08-MAMM-A-013.1

Eksterne lenker
---------------

* (en) *Borneotreleopard* i Encyclopedia of Life Rediger på Wikidata

* (en) *Borneotreleopard* i Global Biodiversity Information Facility Rediger på Wikidata

* (en) *Borneotreleopard* hos Fossilworks Rediger på Wikidata

* (en) *Borneotreleopard* hos ITIS Rediger på Wikidata

* (en) *Borneotreleopard* hos NCBI Rediger på Wikidata

* (en) *Kategori:Neofelis diardi* – bilder, video eller lyd på Wikimedia Commons Rediger på Wikidata

* (en) *Neofelis diardi* – galleri av bilder, video eller lyd på Wikimedia Commons Rediger på Wikidata

* *Neofelis diardi* – detaljert informasjon på Wikispecies Rediger på Wikidata